***D2***

**Nacionalni Akcioni plan za razvoj hitnog i specijalizovanog hraniteljstva**

***PROJEKAT SOCIEUX+ 2023-03 ME, AKTIVNOST 2***

***EKSPERTKINJE***

***Karin Flyckt***

***Klara Trubačová***

Sadržaj

[**Spisak skraćenica** 3](#_Toc159846726)

[Definicije 3](#_Toc159846727)

[**1** **Osnovne informacije o kontekstu** 4](#_Toc159846728)

[ANALIZA 6](#_Toc159846729)

[1.1 Snage i izazovi 6](#_Toc159846730)

[1.2 Preporuke i strateški ciljevi 7](#_Toc159846731)

[**2** **Osnovni principi** 8](#_Toc159846732)

[**3** **AKCIONI PLAN** 9](#_Toc159846733)

[3.1 Izgradnja institucionalnih kapaciteta 10](#_Toc159846734)

[3.1.1 Obrazloženje i detaljan opis 10](#_Toc159846739)

[3.2 Strateški cilj: Izgradnja profesionalnih kapaciteta i znanja hranitelja 10](#_Toc159846740)

[3.3.1 Obrazloženje i detaljan opis 11](#_Toc159846743)

[3.3 Povećati smještaj u nesrodničke hraniteljske porodice 12](#_Toc159846744)

[3.3.2 Obrazloženje i detaljan opis 13](#_Toc159846745)

[3.4 Razviti sistem kontinuirane podrške i usluga za hraniteljske porodice 13](#_Toc159846746)

[3.3.3 Obrazloženje i detaljan opis 14](#_Toc159846747)

[3.5 Izmjene i dopune zakona 15](#_Toc159846748)

[3.5.1 Obrazloženje i detaljan opis 15](#_Toc159846751)

[3.6 Olakšati implementaciju Akcionog plana 15](#_Toc159846752)

[3.6.1 Obrazloženje 16](#_Toc159846754)

[**4** **EVALUACIJA** 17](#_Toc159846755)

[**5** **Analiza troškova i koristi** 18](#_Toc159846756)

[**6** **Analiza rizika** 18](#_Toc159846757)

# **Spisak skraćenica**

| **Skraćenica** | **Opis** |
| --- | --- |
| CRPD | KONVENCIJA O PRAVIMA OSOBA SA INVALIDITETOM |
| CRC | KONVENCIJA O PRAVIMA DJETETA |
| MP | MINISTARSTVO PROSVJETE |
| ZSDZ | ZAVOD ZA SOCIJALNU I DJEČJU ZAŠTITU |
| MZ | MINISTARSTVO ZDRAVLJA |
| MF | MINISTARSTVO FINANSIJA |
| MRSS | MINISTARSTVO RADA I SOCIJALNOG STARANJA |
| MJU | MINISTARSTVO JAVNE UPRAVE |
| NVO | NEVLADINA ORGANIZACIJA |
| OSI | OSOBE SA INVALIDITETOM |
| CSR | CENTRI ZA SOCIJALNI RAD |

## Definicije

U Akcionom planu koristiće se sljedeće definicije:

* Specijalizovano hraniteljstvo, odnosno hraniteljstvo uz intenzivnu ili dodatnu podršku.
* Hitno/urgentno hraniteljstvo: Hraniteljstvo u vanrednim okolnostima
* Predah hraniteljstvo: Privremeno/povremeno hraniteljstvo.
* Djeca s posebnim potrebama: djeca sa smetnjama u razvoju, s problemima u ponašanju, djeca prestupnici, migranti, djeca žrtve trgovine ljudima, djeca do tri godine starosti

# **Osnovne informacije o kontekstu**

Sistem dječje zaštite u Crnoj Gori, pravno gledano, podrazumijeva jasno definisan koncept hraniteljstva, kao vida alternativnog zbrinjavanja djeca o kojima iz različitih razloga ne može da brine njihova biološka porodica.

Krajem 2020. godine u alternativnom staranju dominirala su djeca koja su bila zbrinuta u različitim oblicima porodičnih aranžmana, što je činilo ukupno tri četvrtine djece na hraniteljstvu. Djeca smještena u ustanove čine više od jedne četvrtine djece u alternativnom staranju.

Institucionalno zbrinjavanje djece i dalje predstavlja značajan oblik socijalne zaštite u Crnoj Gori. Razlog tome, međutim, nije orijentacija nacionalnih politika ka institucionalizaciji, već prvenstveno nizak nivo dostupnosti usluga podrške porodičnom i društvenom životu, usluga smještanja djece u porodice tj. usluga hraniteljstva, uključujući hitno i specijalizovano hraniteljstvo.[[1]](#footnote-1)

Godine 2021, 66 djece živjelo je u nesrodničkim hraniteljskim porodicama, a 241 u srodničkim hraniteljskim porodicama.[[2]](#footnote-2) Broj djece smještene u hraniteljske porodice (srodničke i nesrodničke) je veći od broja djece koja su smještena u ustanove za smještaj. U Crnoj Gori pružaoci usluge smještaja djece su JU Dječji dom “Mladost” Bijela, uključujući i posebnu organizacionu jedinicu ove ustanove Malu grupnu zajednicu u Bijelom Polju i JU Centar “Ljubović”.

U Zaključnim zapažanjima o kombinovanom drugom i trećem periodičnom izvještaju Crne Gore[[3]](#footnote-3) naglašava se potreba da se

* podrži i olakša porodična brigu o djeci sa smetnjama u razvoju
* ubrza proces deinstitucionalizacije
* podstiče hraniteljstvo za djecu koja ne mogu ostati sa svojim porodicama.

Nadalje, analize su ukazale na potrebu za unapređenjem nesrodničkog hraniteljstva, kao i hitnog i specijalizovanog hraniteljstva[[4]](#footnote-4). U Crnoj Gori trenutno ne postoje hitno i specijalizovano hraniteljstvo, uprkos odredbama koje su jasno naznačene u zakonima, strategijama i politikama.[[5]](#footnote-5) Svakom hraniteljstvu se pristupa kao standardnom obliku hraniteljstva[[6]](#footnote-6).

Dostupnost hitnog i specijalizovanog hraniteljstva ograničena je usljed nedostatka dovoljnog broja pružaoca takvih usluga. S tim u vezi neophodno je ojačati usluge podrške primarnim porodicama i roditeljima u oblasti prevencije, rane intervencije, sprečavanja institucionalizacije i reintegracije djece.[[7]](#footnote-7) [[8]](#footnote-8)

Ovaj Akcioni plan nudi mapu puta za naredne korake u pravcu razvoja hitnog i specijalizovanog hraniteljstva.

## ANALIZA

## ****Snage i izazovi****

Zaključci predstavljeni u ovom dijelu zasnivaju se na analizi snaga i izazova sistema dječje zaštite, nakon čega slijedi analiza potreba[[9]](#footnote-9). Snage i izazovi prikazani su u tabeli 1.

Tabela 1 – Analiza snaga i izazova sistema dječje zaštite u Crnoj Gori.

| **Snage** | **Izazovi** |
| --- | --- |
| * Crna Gora je mala država, što znači relativno mali broj djece kojoj je potreban alternativni aranžman u vidu porodičnog smještaja. * Različiti oblici hraniteljstva definisani su zakonom, npr. Zakonom o socijalnoj i dječjoj zaštiti i dodatnim smjernicama koje regulišu ovu oblast. * Mreža nevladinih organizacija koje pružaju usluge osobama s invaliditetom * Naknada koja se isplaćuje hraniteljskim porodicama adekvatnog je iznosa. * Konvencija UN o pravima djeteta (CRC), koju je Crna Gora ratifikovala 2006. godine. * Konvencija UN o pravima osoba s invaliditetom (CRPD) koju je Crna Gora ratifikovala 2007. godine. | * Nedostatak sredstava/resursa za realizaciju hitnog i specijalizovanog hraniteljstva. * Ograničen broj nesrodničkih hraniteljskih porodica. * Nedostatak protokola i standarda u vezi s hitnim i specijalizovanim hraniteljstvom. * Nedostatak specijalne obuke za hitno i specijalizovano hraniteljstvo. * Društvena stigma, npr. predrasude i negativni stavovi prema osobama s invaliditetom. * Nedostatak dječjih psihijatara. * Nedovoljna dostupnost usluga rane intervencije i stalne podrška biološkim porodicama. * Nedovoljna kontinuirana podrška hraniteljskim porodicama koje brinu o djeci sa smetnjama u razvoju. |

Analiza ukazuje na nekoliko razloga za nedostatak hranitelja koji bi pružali usluge hitnog i specijalizovanog hraniteljstva u Crnoj Gori10 :

* U zakonima se ne pravi razlika između srodničkog i nesrodničkog hraniteljstva.
* Hitno i specijalizovano hraniteljstvo još uvijek nije sprovedeno u praksi, uprkos postojanju zakonske regulative.
* Još uvijek nisu preduzeti završni koraci u pogledu deinstitucionalizacije. Na primjer, koraci u pravcu razvoja rane intervencije za sprečavanje institucionalizacije i reintegraciju djece u biološke porodice. Takođe, usluge u zajednici za djecu sa smetnjama u razvoju i njihove porodice ne zadovoljavaju u dovoljnoj mjeri potrebe prodica i djece.
* Smještaj u srodničku porodicu prihvaćeniji je u društvu, za razliku od smještaja u nesrodničku porodicu.
* Djeca sa smetnjama u razvoju i dalje se suočavaju s diskriminacijom.
* Nedostatak stimulišućih politika u smislu povećanja primanja i mogućnosti plaćanja doprinosa hranitelj~~i~~ma, koji bi na taj način postali profesionalni pružaoci usluga.
* Nedostatak kontinuiranih kampanja za podizanje svijesti i informisanje javnosti o hraniteljstvu uopšte, naročito o hitnom i specijalizovanom hraniteljstvu.
* Ograničena dostupnost dnevne njege, inkluzivnog obrazovanja i specijalizovane zdravstvene zaštite.
* Ograničeni kapaciteti centara za socijalni rad da pružaju usluge porodicama i djeci, uključujući i vršenje nadzora I pružanje stručne podrške hraniteljima što aktuelno ne funkcioniše u dovoljnoj mjeri.
* Neuspostavljanje planiranih centara za hraniteljstvo.
* Nedostatak sveobuhvatne procjene, pripreme, uparivanja, smještanja, obuke koja prethodi angažmanu hranitelja i programa nadzora I stručne podrške, modifikacija postojećih načina procjene.

Imajući u vidu navedene izazove, koncepte hitnog i specijalizovanog hraniteljstva treba revidirati i promovisati. Neki od ovih uslova su snažna politička rješenost za promovisanje i implementiranje hitnog i specijalizovanog hraniteljstva, imajući u vidu da Zakon o socijalnoj i dječjoj zaštiti već uključuje ove oblike hraniteljstva, kao i postojanje posvećenih profesionalaca i nevladinih organizacija.

## ****Preporuke i strateški ciljevi****

Analiza je dovela do nekoliko preporuka[[10]](#footnote-10):

* Dalji razvoj usluga na nivou lokalne zajednice i porodičnih usluga na proaktivan i preventivan način kako bi se rano identifikovale potrebe porodice i djece i prevenirali neki od rizika za izdvajanje djece, odnosno situacije koje uslovljavaju potrebu za hitnim i/ili specijalizovanim hraniteljstvom.
* Prevencija smještaja u institucije i unapređenje reintegracije djece i porodica na integrisan, holistički način, s obzirom na intersektorski i interprofesionalni aspekt.
* Razvijati kvalitetne, fleksibilne i pristupačne usluge dnevnog boravka za svu djecu, posebno za djecu sa smetnjama u razvoju .
* Povećati kapacitete centara za socijalni rad i nastaviti s pružanjem neophodne podrške, obuke i supervizije za one koji tamo rade, uzimajući u obzir potrebu za specijalizacijom u određenoj oblasti kako bi postali efektivniji i efikasniji u različitim oblastima rada s djecom i porodicom.
* Redovno sprovoditi kampanje i aktivnosti podizanja svijesti kako bi se dosegao veći broj potencijalnih kandidata koji bi mogli postati hranitelji.
* Razvijanje sveobuhvatnog programa evaluacije obuka prije i tokom obavljanja uloge hranitelja, uparivanja, smještanja, supervizije rada profesionalaca koji će biti angažovani u planiranim centrima za hraniteljstvo i obezbjeđivanje potrebnih resursa onima koji će tamo raditi.

Strateški ciljevi Akcionog plana su prikazani na slici 1.

Slika 1 – Strateški ciljevi

Na kraju treba dodati da Akcioni plan ne pokriva sve oblasti od značaja. Akcioni plan se ne fokusira isključivo na obuku stručnih radnika/ca. Primarni fokus Akcionog plana su aktivnosti usmjerene na hitno i specijalizovano hraniteljstvo. Međutim, neki drugi aspekti u vezi s ovom problematikom, npr. stalna podrška/rane intervencije namijenjene biološkim porodicama, biće pomenuti, iako akcioni plan ne uključuje detaljniju razradu aktivnosti deintstitucionalizacije.

# **Osnovni principi**

Ciljevi i aktivnosti Akcionog plana zasnivaju se na sljedećim osnovnim principima:

* Specijalizovano i hitno hraniteljstvo ne može se razvijati i njime se ne može upravljati izolovano od drugih vidova podrške, npr. prevencije, usluga rane intervencija i stalne podrške porodicama.
* Isti akter ne bi trebalo da bude odgovoran za procjenu hranitelja, obuku hranitelja i nadzor nad hraniteljem.
* Isti akter ne bi trebalo da bude odgovoran za implementaciju, monitoring i evaluaciju implementacije Akcionog plana.
* Važnost prepoznavanja i uvažavanja perspektiva koje se odnose na prava djeteta, kao i prava osoba s invaliditetom
* Održivost, npr. obuka hraniteljskih porodicamora se vršiti na redovnoj osnovi.
* Kako bi Akcioni plan bio uspješan, on:
  + mora biti povezan s drugim inicijativama, projektima i strategijama koje su u toku ili planirane.
  + mora se oslanjati na sve koristi prethodno razvijenih predloga, ako su u skladu s analizom potreba koja je proistekla iz ove aktivnosti

# **AKCIONI PLAN**

Vremenski okvir Akcionog plana pokriva tri godine, uz jednu godinu evaluacije. U načelu, akter koji snosi odgovornost za realizaciju Akcionog plana je MRSS. Ta odgovornost uključuje olakšavanje uslova za realizaciju plana. Međutim, Akcionim planom je definisano da su za niz različitih aktivnosti odgovorne i druge zainteresovane strane. Akcioni plan se sastoji od nekoliko ciljeva, očekivanih rezultata i aktivnosti:

* **Strateški ciljevi**
* **Očekivani rezultati**
* **Aktivnosti koje je neophodno preduzeti za postizanje ciljeva**
* **Indikatori napretka, koji će se koristiti za praćenje i odnose se na aktivnosti i očekivane rezultate.**
* **Zainteresovane strane odgovorne za svaku aktivnost.**
* **Procijenjeni troškovi, s ciljem da se istaknu aktivnosti za koje će biti potreban namjenski budžet/posebno finansiranje, na primjer zbog potreba za obukom, angažovanjem, osiguravanjem pristupačnosti objekata.**

## Izgradnja institucionalnih kapaciteta

|  |
| --- |
| Strateški cilj: Izgradnja institucionalnih kapaciteta |

| Očekivani rezultat | Aktivnosti | Indikator napretka | Odgovorna strana | Procijenjeni troškovi |
| --- | --- | --- | --- | --- |
| Kapaciteti stručnih radnika za upravljanje hraniteljstvom su poboljšani | Uspostaviti centar za hraniteljstvo, koji će biti nadležan za:   * Angažovanje * Procjenu * Obuku   (lista nadležnosti nije potpuna i može se dopuniti) | Centar za hraniteljstvo je osnovan. | MRSS | Aktivnost je u toku, stoga nisu potrebna dodatna sredstva |



### Obrazloženje i detaljan opis

Trenutno su procjena, angažovanje i obuka hranitelja u nadležnosti centara za socijalni rad. Odgovornosti u pogledu stalnog savjetovanja i nadzora nad hraniteljskim porodicama takođe su u nadležnosti CSR. Ovi zadaci su samo neki od brojnih zadataka u nadležnosti ovih ustanova. Ograničeni resursi centara za socijalni rad zahtijevaju specijalizaciju centara za socijalni rad u domenu zaštite prava djeteta. Kako bi se obezbijedilo postojanje efikasnog sistema brige o ugroženoj djeci i porodicama, ovi poslovi moraju biti odvojeni od ostalih poslova koje obavljaju centri za socijalni rad. Međutim, na umu treba imati da trenutno postoje planovi za osnivanje Centra za hraniteljstvo, koji će preuzeti većinu odgovornosti u vezi s hraniteljstvom. Ukoliko se ovi planovi ostvare, poboljšaće se uslovi za razvoj održivog sistema hraniteljstva, uključujući i hitno i specijalizovano hraniteljstvo.

**Dodatne preporuke:**

* Realizovati ideju o osnivanju mobilnih timova koji bi bili dopuna radu Centra za hraniteljstvo, kako bi se poboljšala podrška opštinama u ruralnim predjelima.
* **Nadzor nad hraniteljskim porodicama treba da ostane u nadležnosti centara za socijalni rad.**

## Strateški cilj: Izgradnja profesionalnih kapaciteta i znanja hranitelja

|  |
| --- |
| Strateški cilj: Izgradnja profesionalnih kapaciteta i znanja hranitelja |

| Očekivani rezultat | Aktivnosti | Indikator napretka | Odgovorna strana | Procijenjeni troškovi |
| --- | --- | --- | --- | --- |
| Hranitelji koji pružaju usluge hitnog i specijalizovanog hraniteljstva dobijaju obuku neophodnu za obavljanje tog zadatka | Razviti obuku za one koji pružaju uslugu standardnog hraniteljstva  Sprovesti obuku | Izrađen i akreditovan program obuke za pružaoce usluge standardnog hraniteljstva | * NVO Impuls | Aktivnost je u toku, stoga nisu potrebna dodatna sredstva |
| Sprovedena je najmanje jedna obuka. |
| Razviti dodatni modul o smetnjama u razvoju   * Razviti i akreditovati program obuke * Sprovesti obuku | Izrađen je i akreditovan program za modul obuke koji se tiče smetnji u razvoju |  |  |
| Sprovedena je najmanje jedna obuka. |
| Razviti dodatni modul o problemima u ponašanju i izazovnom ponašanju   * Razviti i akreditovati   Program obuke   * Sprovoditi obuku | Izrađen je i akreditovan program za modul obuke o problemima u ponašanju i poremećajima u ponašanju. |  |  |
| Sprovedena je najmanje jedna obuka. |
| Razviti dodatni modul o hitnom hraniteljstvu   * Razviti i akreditovati   program   * Sprovesti obuku | Izrađen je i akreditovan  program  za modul obuke Urgentnog hraniteljstva. |  |  |
| Sprovedena je najmanje jedna obuka. |



### Obrazloženje i detaljan opis

Jedan od osnovnih principa ovog Akcionog plana je da obuhvati tekuće aktivnosti u skladu s analizom potreba. Stoga, ovaj Akcioni plan uključuje kontinuirani razvoj obuke za standardne hraniteljske porodice. Ovaj projekat vodiće NVO Impuls a finansirati Delegacija EU uz podršku Vlade Crne Gore. Ova obuka treba da bude usredsređena na sve porodice koje pružaju uslugu hraniteljstva, uključujući i one koje pružaju uslugu hitnog i specijalizovanog hraniteljstva. Na taj način, sve hraniteljske porodice dobijaju istu osnovnu obuku.

Međutim, porodicama koje pružaju usluge hitnog i specijalizovanog hraniteljstva potrebna su dodatna znanja. Kao što je opisano na slici 2, neophodno je razviti dodatne module koji bi bili dopuna osnovnoj obuci. Budući da se izazovi mogu pojaviti u bilo kom trenutku u bilo kojoj hraniteljskoj porodici (npr. djetetu na standardnom hraniteljstvu može se dijagnostikovati smetnja u razvoju) takođe je važno da oni koji pružaju uslugu standardnog hraniteljstva imaju mogućnost da prođu dodatnu obuku.

Slika 2. Model različitih modula obuke hranitelja

Hitno hraniteljstvo

Izazovno ponašanje i poremećaji ponašanja

Smetnje u razvoju

Osnovna obuka/Standardno hraniteljstvo

Dodatni moduli bili bi:

* *Smetnje u razvoju*. Ovaj modul treba da obuhvati osnovna znanja o različitim smetnjama u razvoju i njihovim posljedicama, osnovna znanja o razvojnim poteškoćama i znanja o tome kako se pristupa posljedicama smetnji u razvoju i drugim izazovima. Nadalje, važno je da ovaj modul omogući usvajanje znanja o različitim vrstama smetnji djece, kao i da da smjernice kako stupiti u kontakt s različitim nadležnim organima i ostvariti određena prava.
* *Izazovno ponašanje i poremećaji ponašanja.* Ovaj modul treba da obuhvati znanja o različitim izazovnim ponašanjima i kako im se pristupa. Takođe, treba da uključi i mogućnost sticanja znanja o mogućim razlozima za probleme u ponašanju i izazovno ponašanje.
* *Hitno hraniteljstvo*. Ovaj modul može obuhvatati nekoliko aspekata pomenutih u prethodno opisanim modulima. Međutim, važno je i da ovaj modul sadrži praktične aspekte, jer se hitno hraniteljstvo odvija u veoma kratkom vremenskom periodu. Fokus bi trebalo da bude i na upravljanju tj. održavanju kontakta sa biološkom porodicom.

Prva i druga stavka ciljano se odnose na djecu kojoj je potrebno specijalizovano hraniteljstvo.

## Povećati smještaj u nesrodničke hraniteljske porodice

|  |
| --- |
| Strateški cilj: Povećati smještaj u nesrodničke hraniteljske porodice |

| Cilj | Aktivnosti | Indikator napretka | Odgovorna strana | Procijenjeni troškovi |
| --- | --- | --- | --- | --- |
| Povećan je broj porodica koje pružaju uslugu urgentnog i specijalizovanog hraniteljstva | Sprovoditi nacionalne kampanje o hraniteljstvu, kako bi se angažovao veći broj hranitelja | Najmanje jedna nacionalna kampanja sprovedena u periodu 2024–2026. | MRSS zajedno s Centrom za hraniteljstvo | Potrebno je dodatno finansiranje, iako ne u velikom obimu |
| Učiniti nacionalne kampanje inkluzivnim naglašavanjem potrebe za porodicama koje pružaju uslugu urgentnog i specijalizovanog hraniteljstva | Najmanje jedna nacionalna kampanja koja naglašava potrebe za porodicama koje pružaju uslugu urgentnog i specijalizovanog hraniteljstva u periodu 2024–2026. | MRSS | Nije potrebno dodatno finansiranje |
| Sprovođenje informativnih kampanja usmjerenih na pružaoce usluga standardnog hraniteljstva kako bi se jedan ili više njih angažovali kao pružaoci usluga hitnog ili specijalizovanog hraniteljstva | Najmanje jedna informativna kampanja među standardnim hraniteljima sprovedena u periodu 2024–2026. | Centar za hraniteljstvo | Nije potrebno dodatno finansiranje |

### Obrazloženje i detaljan opis

Da bi se regrutovalo više hraniteljskih porodica, neophodne su nacionalne kampanje. Važno je da ove kampanje uključuju i aspekat potrebe za angažovanjem porodica koje pružaju uslugu urgentnog i specijalizovanog hraniteljstva. Međutim, mogućnosti angažovanja odgovarajućih porodica u tu svrhu kroz nacionalne kampanje vjerovatno su ograničene. Glavni razlog za to je to što ove porodice moraju imati iskustvo, kako životno, tako i u pogledu pružanja usluge hraniteljstva. **Stoga je angažman iz redova porodica koje pružaju uslugu standardnog hraniteljstva vjerovatno realnija opcija.**

## Razviti sistem kontinuirane podrške i usluga za hraniteljske porodice

|  |
| --- |
| Strateški cilj: Razviti sistem kontinuirane podrške i usluga za hraniteljske porodice |

| Očekivani rezultat | Aktivnosti | Indikator napretka | Odgovorna strana | Procijenjeni troškovi |
| --- | --- | --- | --- | --- |
| Potrebe dnevnih centara za djecu sa smetnjama u razvoju u potpunosti su zadovoljene | Osnovati više dnevnih centara | Osnovan najmanje još jedan Dnevni centar | Lokalne samouprave | Potrebno je dodatno finansiranje |
| Svakodnevni život pružalaca usluge hitnog i specijalizovanog hraniteljstva je poboljšan | Trajno uvođenje pilot projekta Pomoć u kući za OSI | Pilot projekat postaje trajan. | Lokalne samouprave | Potrebno je dodatno finansiranje |
| Implementirati projekat Pomoć u kući za OSI u odnosu na broj opština u kojima je projekat pilotiran. | Usluga pomoći u kući za OSI implementirana je u više opština u odnosu na broj opština u kojima je pilotirana. | Lokalne samouprave | Potrebno je dodatno finansiranje |
| Pokrenuti pilot projekat u vezi s uslugom predaha u jednoj ili dvije opštine. | Pilot projekat u vezi s uslugom predaha pokrenut je u najmanje jednoj opštini. |  |  |
| Uspostavite jednu ili više linija za pomoć hraniteljima sedam dana u nedelji, nudeći:   * Savjetovanje * Psihološka podrška | Uspostavljena je najmanje jedna linija za pomoć putem koje se usluga pruža sedam dana u sedmici |  |  |

### Obrazloženje i detaljan opis

Dnevni centri za djecu sa smetnjama u razvoju uspostavljeni su u većini gradova u Crnoj Gori. Ovi centri djeci daju priliku za interakciju s drugom djecom, pristup fizioterapiji i drugoj stručnoj podršci i tretmanima, već i omogućavaju njihovim roditeljima da rade puno radno vrijeme. Međutim, potražnja za uslugama centara veća je od ponude, te bi dnevne centre trebalo osnovati u više gradova, kao i razmotriti mogućnost rada u dvije smjene.

Usluga pomoć u kući porodicama s djecom sa smetnjama u razvoju ili drugim potrebama omogućava da se lakše izbore sa svakodnevnim izazovima. U ovom trenutku, usluge pomoći u kući nude samo starijim licima. Izuzetak je pilot projekat u nekoliko opština, u kojima se ova usluga nudi i djeci sa smetnjama u razvoju. Ukoliko se ovaj pilot projekat učini trajnim, a usluga pomoć u kući učini dostupnom u više opština, situacija u kojoj se nalaze ove porodice će se unaprijediti.

Usluga predaha se pominje u Zakonu o socijalnoj i dječjoj zaštiti (kao povremeno hraniteljstvo). Međutim, ova vrsta podrške se još uvijek ne sprovodi u praksi. Da bi se ostvarilo održivo specijalizovano hraniteljstvo, od velike je važnosti da se u praksi sprovodi i usluga predaha. Ova usluga se može se koncipirati na nekoliko načina, npr. u vidu kratkotrajnog boravka van kuće tokom vikenda. Pilot projekat u vezi s uslugom predaha poslužio bi da se identifikuju realna rješenja i odgovori na pitanje kako hraniteljskim porodicama ponuditi mogućnost odmora i oporavka. Kako bi se utvrdila najbolja praksa u pogledu usluge predaha, od pomoći mogu biti primjeri iz drugih evropskih zemalja.

Svakodnevni izazovi i psihički napori vjerovatno će biti prisutna pojava u porodicama koje pružaju usluge hitnog i specijalizovanog hraniteljstva. Kako bi se ostvarilo održivo hitno i specijalizovano hraniteljstvo, od ključnog značaja je kontinuirana savjetodavna i psihološka podrška.

**Dodatne preporuke**:

Aktivnosti koje su predložene u okviru ovog strateškog cilja usmjerene su na porodice koje pružaju usluge hitnog i specijalizovanog hraniteljstva. Međutim, djeca sa smetnjama u razvoju ili problemima u ponašanju koja žive sa svojim biološkim roditeljima takođe mogu imati koristi od ovih aktivnosti. Nuđenjem ovih usluga svoj djeci, a ne samo onoj na hitnom ili specijalizovanom hraniteljstvu, vjerovatno će se smanjiti potreba za alternativnim porodičnim aranžmanima od čega će koristi imati i biološki roditelji i djeca koja imaju smetnje u razvoju ili probleme u ponašanju.

## Izmjene i dopune zakona

|  |
| --- |
| Strateški cilj: Izmjene i dopune zakona |

| Očekivani rezultat | Aktivnosti | Indikator napretka | Odgovorna strana | Procijenjeni troškovi |
| --- | --- | --- | --- | --- |
| Izmjenama zakona unaprijeđen je postupak angažovanja hranitelja koji pružaju usluge hitnog i specijalizovanog hraniteljstva | Izmijeniti i dopuniti Zakon o socijalnoj i dječjoj zaštiti kako bi se:   * Napravila razlika između srodničkog i nesrodničkog hraniteljstva * Unaprijedili kriterijumi za angažman hranitelja | Zakon o socijalnoj i dječjoj zaštiti pravi razliku između srodničkih i nesrodničkih hranitelja i unaprijeđeni su kriterijumi za angažman hranitelja | MRSS | Nije potrebno dodatno finansiranje |



### Obrazloženje i detaljan opis

Iako su i hitno i specijalizovano hraniteljstvo obuhvaćeni Zakonom o socijalnoj i dječjoj zaštiti, i dalje postoji potreba za izmjenama i dopunama. Prema nalazima situacione analize[[11]](#footnote-11), zakonodavstvo treba da napravi razliku između srodničkih i nesrodničkih hranitelja. Pored toga, neophodno je unaprijediti profesionalna tj, radna prava hranitelja. Upravo bi ove izmjene i dopune zakona trebalo da poboljšaju mogućnost radnog angažmana hranitelja. Imajući u vidu predstojeće izmjene i dopune Zakona o socijalnoj i dječjoj zaštiti, vjerovatno neće biti dodatnih troškova.

Postoji veoma ograničen broj hranitelja koji pružaju uslugu nesrodničkog hitnog i specijalizovanog hraniteljstva. Nadalje, različite vrste hraniteljstva nisu kategorisane, niti se koriste u praksi. Neki hranitelji služe kao pružaoci hitnih ili specijalizovanih usluga te vrste, iako nisu formalno prepoznati u tom svom specifičnom svojstvu (zaključak na osnovu informacija prikupljenih tokom sastanka fokus grupe). Ne postoje protokoli, standardi, smjernice, posebne obuke za one koji djeci pružaju usluge hraniteljstva u hitnim slučajevima ili u slučaju potrebe za specijalizovanim hraniteljstvom.

## Olakšati implementaciju Akcionog plana

|  |
| --- |
| Strateški cilj: Osigurati implementaciju Akcionog plana |

| Očekivani rezultat | Aktivnosti | Indikator napretka | Odgovorna strana | Procijenjeni troškovi |
| --- | --- | --- | --- | --- |
| Implementiran akcioni plan | Imenovati predstavnika MRSS koji će podstaći implementaciju Akcionog plana i koordinisati istim | Imenovan je koordinator implementacije Akcionog plana | MRSS | Potrebno je dodatno finansiranje. |
| Uspostaviti međusektorsku mrežu u ministarstvima kako bi se implementacija Akcionog plana uskladila s drugim tekućim strategijama i aktivnostima relevantnim za pitanja dječje zaštite i hraniteljstva | Uspostavljena je međusektorska mreža | MRSS/Koordinator implementacije Akcionog plana | Nije potrebno dodatno finansiranje |
| U okviru mreže je održan najmanje jedan sastanak |
| Uspostaviti savjet u čijem će sastavu biti predstavnici nevladinih organizacija, kako bi se uspostavio sistematski dijalog o napretku implementacije | Savjet je osnovan | MRSS/Koordinator implementacije Akcionog plana | Nije potrebno dodatno finansiranje. |
| Savjet je održao najmanje jedan sastanak |
| Sprovoditi godišnje praćenje implementacije Akcionog plana zasnovano na indikatorima | Sprovedeno je najmanje jedno praćenje zasnovano na indikatorima. | MRSS/Koordinator implementacije Akcionog plana | Potrebno je dodatno finansiranje. |



### Obrazloženje

Kako bi se osigurala uspješna implementacija Akcionog plana, presudno je nekoliko faktora:

* Snažna koordinacija tokom implementacije Akcionog plana
* Saradnja između ministarstava
* Sistematski dijalog s nevladinim organizacijama i drugim zainteresovanim stranama
* Namjenski budžet i prioriteti
* Efikasan mehanizam praćenja i evaluacije

Rezultat će takođe zavisiti i od uključivanja drugih zainteresovanih strana i civilnog društva. Ključni faktor za uspješnu implementaciju bilo kakvog akcionog plana jesu jasno definisane odgovornosti u pogledu koordinacije, podsticanja i praćenja.Iz tog razloga, predstavnik MRSS treba da bude odgovoran za podsticanje implementacije Akcionog plana. Takva odgovornost treba da uključuje sljedeće:

* Voditi dijalog s različitim zainteresovanim stranama odgovornim za realizaciju aktivnosti Akcionog plana, kako bi se aktivnosti pokrenule.
* Održavati redovne sastanke sa zainteresovanim stranama, kako bi se identifikovali napredak i moguće prepreke.
* Uspostaviti mrežu s predstavnicima zaduženim za realizaciju različitih tekućih strategija i akcionih planova relevantnih za sektor dječje zaštite i hraniteljstva, u MRSS i drugim ministarstvima. Time će se prevenirati rizik od ograničenog sektorskog pristupa i nesinhronizovanog preklapanja aktivnosti i dr.
* Uspostaviti odbor s predstavnicima nevladinih organizacija, kako bi se o napretku razgovaralo s predstavnicima različitih sektora, npr. sektora zaduženog za pitanja prava osoba s invaliditetom/djece sa smetnjama u razvoju.

Iako se većinom aktivnosti može upravljati u okviru postojećeg budžeta, možda će biti potrebno dodatno finansiranje za dobijanje i obradu dodatnih podataka o naknadnim aktivnostima.

Praćenje napretka implementacije u kontekstu Akcionog plana izgledalo bi na sljedeći način:

Slika 3 – Način i svrha praćenja

Godišnje praćenje aktivnosti Akcionog plana zasnivaće se na indikatorima za svaku aktivnost. Svrha godišnjeg praćenja jeste da se identifikuju napredak, uska grla i prepreke za implementaciju.

**Dodatne preporuke**

Kako bi praćenje bilo svrsishodno, potrebno je razraditi podatke i statistike. Na primjer, važno je procijeniti prevalenciju djece sa smetnjama u razvoju kako bi se identifikovale moguće buduće potrebe. Isto važi i za ugrožene porodice, kao što su jednoroditeljska domaćinstva i porodice s niskim prihodima. Jedan od načina da se to izvede je razrada podataka koje je moguće dobiti putem Popisa stanovništva i domaćinstava, tako što će se modifikovati pitanja o invalidnosti. Štaviše, od velike važnosti nije samo prikupljanje podataka, već i analiza istih. Na taj način će biti lakše procijeniti trenutne nezadovoljene potrebe, kao i buduće potrebe.

# **EVALUACIJA**

Evaluacija je proces koji omogućava sagledavanje dinamike i učinaka Akcionog plana, počevši od uspostavljanja seta kriterijuma uspješnosti, indikatora i definisanja načina na koji će biti izvršena verifikacija. Evaluacija neophodna i kako bi se identifikovali naredni koraci.

Evaluaciju bi trebalo izvršiti nakon tri godine, po završetku sprovođenja Akcionog plana. Cilj evaluacije je procjena svih komponenti Akcionog plana: ishoda, indikatora, aktivnosti i resursa. Svrha evaluacije nije samo analiza rezultata implementacije, već i utvrđivanje šta je potrebno dodatno učiniti. Važno je da evaluaciju ne sprovodi akter odgovoran za implementaciju Akcionog plana (MRSS).

Nadalje, važno je da evaluator bude što neutralniji, kako bi se izbjegla eventualna pristrasnost u procjeni. Otuda preporuka da se za evaluacije implementacije Akcionog plana angažuje univerzitet.

# **Analiza troškova i koristi**

Za nekoliko aktivnosti u ovom akcionom planu potrebna su dodatna sredstva:

* Nacionalne kampanje čiji je cilj izazivanje zainteresovanosti potencijalnih novih hranitelja
* Osnivanje dodatnih dnevnih centara
* Uspostavljanje trajne usluge pomoć u kući na osnovu pilot projekta za OSI i uspostavljanje ove usluge u više opština
* Sprovođenje pilot projekta u vezi s uslugom predaha
* Uspostavljanje telefonske linije za savjetovanje i psihološku podršku koja bi bila dostupna sedam dana u sedmici
* Imenovati facilitatora i **koordinatora** implementacije Akcionog plana

Istovremeno, razvojem usluga hitnog i specijalizovanog hraniteljstva smanjiće se potreba za smještajem djece u ustanove. Ukoliko sve porodice sa djecom sa smetnjama u razvoju budu imale koristi od predloženih aktivnosti u okviru cilja definisanog kao “*Razviti sistem kontinuirane podrške i usluga za hraniteljske porodice”* potreba za specijalizovanim hraniteljstvom vjerovatno će biti smanjena. Razlog je taj što će dostupnost kontinuirane podrške vjerovatno pomoći porodicama da se lakše snađu u svakodnevnom životu. Samim tim će neto trošak implementacije ovog Akcionog plana sasvim sigurno biti niži od onoga što se predviđa njime.

# **Analiza rizika**

Važno je identifikovati rizike koji mogu ugroziti uspješnu implementaciju Akcionog plana za razvoj hitnog i specijalizovanog hraniteljstva. U situacionoj analizi i prilikom izrade Akcionog plana identifikovano je nekoliko povezanih rizika:

Tabela 2 – Analiza rizika

| **Rizik** | **Posljedica** | **Stepen rizika** | **Način na koji se upravlja rizikom** |
| --- | --- | --- | --- |
| Nedostatak političkih prioriteta i finansiranja | Neuspješna implementacija Akcionog plana | Visok | * Detaljnija analiza troškova i koristi * Imenovanje koordinatora za realizaciju Akcionog plana |
| Smatra se/stav da je implementacija akcionog plana isključiva odgovornost ZSDZ. | Dijelovi akcionog plana koji se odnose na druge sektore (a ne samo na sektor socijalnog staranja) neće biti implementirani. | Srednji | Imenovanje koordinatora za realizaciju Akcionog plana u MRSS |
| Ne postoji most tj. veza između paralelnih reformi/akcionih planova uključujući određene aspekte dječje zaštite i hraniteljstva u CG | Paralelan, neefikasan rad.  Rizik da određeni ciljevi neće biti postignuti. | Visok | **Uskladiti ciljeve i rezultate Akcionog plana s drugim relevantnim akcionim planovima** |
| Ne postoji most tj. veza između paralelnih Socieux projekata u vezi s razvojem sistema dječje zaštite u Crnoj Gori | Razrada akcionog plana neće dati dovoljno vremena da se inkorporiraju rezultati i preporuke u vezi sa strateškim okvirom. | Srednji | **Kontinuirani dijalog između projekata i razmjena informacija/iskustava između eksperata, uz pomoć Socieux+** |
| Neke od aktivnosti Akcionog plana zahtijevaju dosta vremena za implementaciju. | Realizacija neće biti okončana u predloženom roku (3 godine). | Visok | **Na kraju treće godine identifikovati ove aktivnosti i donijeti odluku o novom vremenskom okviru.** |

1. PROJEKTNI ZADATAK. SOCIEUX 2023-03 MONTENEGRO. Aktivnost 2 – Izrada Akcionog plana za razvoj specijalizovanog i hitnog hraniteljstva, str. 2 [↑](#footnote-ref-1)
2. Podaci o djeci na alternativnom staranju u Crnoj Gori. Izlaganje dr Ide Kolinović, socijalne radnice i više savjetnice, Ministarstvo rada i socijalnog staranja, Vlada Crne Gore, 2022. [↑](#footnote-ref-2)
3. Usvojena na 78. sjednici Komiteta za prava djeteta na svojoj (14. maj – 1. jun 2018.) [↑](#footnote-ref-3)
4. Zakoni Crne Gore sadrže odredbe koje definišu tri specijalizovana tipa hraniteljstva: hraniteljstvo uz intenzivnu ili dodatnu podršku, urgentni smještaj u hraniteljsku porodicu i povremeni smještaj u hraniteljsku porodicu. [↑](#footnote-ref-4)
5. Aktivnost 1. Izvještaj: Analiza stanja specijalizovanog i hitnog hraniteljstva u Crnoj Gori. Nacrt. 21. jun 2023. str. 6 [↑](#footnote-ref-5)
6. Situaciona analiza, Socieux+ MNE 2023-03, aktivnost 1 [↑](#footnote-ref-6)
7. Centri za socijalni rad su ključni administrativni dio sistema socijalnog staranja, uključujući i sistem hraniteljstva [↑](#footnote-ref-7)
8. Aktivnost 1. Izvještaj: Analiza stanja specijalizovanog i hitnog hraniteljstva u Crnoj Gori. Nacrt. 21. jun 2023. [↑](#footnote-ref-8)
9. Aktivnosti 1 i 2, Socieux+ MNE 2023. [↑](#footnote-ref-9)
10. Aktivnost 1. Izvještaj: Analiza stanja specijalizovanog i hitnog hraniteljstva u Crnoj Gori. Nacrt. 21. jun 2023. [↑](#footnote-ref-10)
11. Aktivnost 1. Izvještaj: Analiza stanja specijalizovanog i hitnog hraniteljstva u Crnoj Gori. Nacrt. 21. jun 2023. [↑](#footnote-ref-11)